Mikro-elbil med rækkevidde på 90 kilometer

Det er egentlig ikke overraskende at denne LEF mikro-elbil har sin oprindelse i cykellandet Holland. Det ligner umiskendeligt en af de specielle kabinecykler, der kan ses fra tid til anden. Men den er altså fulstændig elektrisk og der er ingen pedaler i kabinen.

Trods sin lidne størrelse kan LEF bære op til 200 kilo og der er et bagagerum, der kan rumme 50 liter bag chaufførens sæde. LEF har en topfart på 25 kilometer i timen og motoren kan levere op til 1.000 watt per hjul, så den burde kunne forcere bakker.

Den lave hastighed hjælper til gengæld på batterilevetiden. LEF sælges som standard med en rækkevidde på op til 30 kilometer, men kan udvides med yderligere to batteripakker, der får den samlede rækkevidde op på imponerende 90 kilometer.

EV Mobility, der står bag den lille mikro-elbil hævder at LEF kan køre på både veje og cykelstier. De hævder også, at den er mere sikker end en cykel, hvor man sidder helt uden beskyttelse. Nå ja, og så er man naturligvis beskyttet mod vind og vejr.

Her er en video, der viser LEF frem:

LEF kan bestilles allerede nu. Basismodellen koster 32.600 kroner og den fås i syv forskellige farver. Rækkevidden er som nævnt på 30 kilometer. Vil man have fuld rækkevidde på 90 kilometer, må man smide yderligere 5.600 kroner i bøtten.

EV Mobility sælger endda ekstraudstyr til LEF, i form af mobilholderen, ekstra sidespejle, vinduesvisker … og lappegrej.

Mikro-elbil med rækkevidde på 90 kilometer